מחפשים מה לעשות עם הילדים בשבוע האחרון של אוגוסט בתקווה שזה יכלול גם מזגן? אריק רוזנטל לקח את בנו בן ה-10 להיות קוסם ליום אחד בתערוכת הקסמים של אמן החושים נמרוד הראל. רוצים לגלות את הסודות מאחורי הקסמים המפורסמים? צפו
אריק רוזנטלפורסם: 25.08.19 , 13:41
צפו: אופק בן ה-10 מבקר בתערוכת הקסמים (צילום ועריכה: אריק רוזנטל)
בין שלל הפעילויות המוצעות לילדים בחופש הגדול, מסתתרת לה אטרקציה אחת שונה ומיוחדת במינה. גם אם הילדים שלכם לא עוצרים ברחוב אנשים זרים ומכריחים אותם לצפות בקסם הקלפים החדש שלהם, וגם אם קסמים אינם כוס התה שלהם באופן כללי, תערוכת הקסמים שבנמל תל אביב, עשויה לגרום להם להיפרד מהמסכים למשך כשעתיים.
אופק גורם לנמרוד הראל לרחף(צילום: אריק רוזנטל)
אופק רוזנטל ונמרוד הראל בתערוכת הקסמים(צילום: אריק רוזנטל)
מי יודע, אולי בסוף היום הם יבקשו שתקנו להם קסם או שניים, ויתחייבו לשחק איתו יותר מארבע דקות תמימות לפני שהוא ייאבד או יישבר או ימוצה.
בשבוע האחרון של החופש הגדול, רגע לפני שאתם ההורים מאבדים את זה לחלוטין, תערוכת הקסמים המקורית של אמן החושים נמרוד הראל עשויה לגרום לכם קצת נחת.
לא רק בזכות האפשרות להתחבא לילדים במשך דקות ארוכות או בגלל מערכת המיזוג המצוינת, שלרגעים נדמה כי היא הסיבה האמיתית לנהירה של משפחות רבות למקום.
מאחורי הקלעים של הקסמים המפורסמים
למען האמת, השם "תערוכת קסמים" קצת מטעה. לא מדובר במתחם סטרילי של קסמים המוצגים בתוך ויטרינות נוצצות עם הסברים מלומדים, כי אם ביריד עמוס בעמדות עם קסמים ולצידם מדריכים, שמלמדים את הילדים את מאחורי הקלעים של הקסמים המפורסמים ביותר.
על מיטת המסמרים: "זה לא כאב בכלל"(צילום: אריק רוזנטל)
המתחם בנמל תל אביב (התערוכה מוצגת גם בגן האם בחיפה) מחולק לפי נושאים: קסמי ריחוף, קסמי מדע, זריזות ידיים, קסמי מראות, קסמים "מסוכנים" והרשימה ממשיכה.
אזור ה"סכנה" בתערוכה(צילום: שוקה כהן)
בכל אזור מספר קסמים, והילדים יכולים ללמוד ולהתנסות בכולם. בין הקסמים שנמרוד הראל חושף תמצאו את קסם הגיליוטינה המפורסם, ריחוף על שטיח, שכיבה על מיטת מסמרים, קסמי קלפים, קסם ההיעלמות המפורסם, חיתוך אדם ועוד.
באחד הקסמים המוצגים בתערוכה, תתבקשו לשלוף את הסמארטפון ולצלם לוחות ריקים. זהו אזור "תורת הנסתר", שבו קוסמים מסתירים מידע באמצעים שונים, שרק הם יכולים לראות אותו.
נמרוד מסביר על אפקט המראות תוך הדגמת קסם ההיעלמות(צילום: אריק רוזנטל)
כשתצפו בתמונות שצילמתם תגלו לפתע שמופיעים בהן דמויותיהם של הקוסמים הידועים כמו קופרפילד, הודיני ואורי גלר שלנו. את דמויותיהם על גבי הלוחות אי אפשר לראות בעין רגילה. כל תמונה דורשת שיטה אחרת, כמו שימוש במצלמת הטלפון הנייד, משקפיים מיוחדים או אמצעים אחרים.
מגלים כאן את הסודות הכי גדולים של הקוסמים
"אנחנו רואים כאן את הסודות הכי גדולים של הקוסמים, אנחנו מגלים אותם ונותנים לכל הילדים לעשות אותם בעצמם. בזמן שאתה כאן, אתה מתחיל להבין איך קוסמים חושבים. איך בעצם קוסמים עובדים עלינו, איך הם מדהימים אותנו, ומה המוח שלנו רואה ומה הוא לא רואה. יש כאן ילדים שחוזרים בפעם השנייה והשלישית רק כדי לנסות את זה שוב ושוב", אמר לנו נמרוד הראל.
הראל הדגים לנו את קסם הקלפים הידוע: מכירים את הרוכלים בשווקים שמבקשים מכם לנחש היכן הקלף עם המלכה? יש להם שלושה קלפים ביד, הם מניחים אותם באיטיות רבה על השולחן, ואתם נדרשים לנחש היכן המלכה.
תערוכת הקסמים בנמל תל אביב(צילום: שוקה כהן)
רבים מפסידים שוב ושוב ליושבים מולם, ומוציאים שטרות של כסף בזה אחר זה ומשלמים למנחשים "ברי המזל".
"אתה יודע כמה אנשים הפסידו בעולם כסף על המשחק הזה? אז היום אנחנו חושפים את הקסם הזה ואף אחד לא יפסיד יותר כסף", שאל נמרוד הראל ואז הראה לנו את הטריק, כפי שניתן לראות בווידיאו.
מלבד לימוד והתנסות בקסמים, במתחם תערוכת הקסמים בנמל ת"א מתקיימים במהלך כל שעות היום גם מופעי קסמים לכל המשפחה. התערוכה, שנבנתה עבור ייצוא לחו"ל, עתידה לצאת בקרוב למסע בינלאומי, בתקווה שאמן החושים הישראלי לא יסתבך עם כל הקוסמים בעולם, לאחר שיגלה את כל סודותיהם.
קסם של דבר: בילוי קייצי בתערוכת הקסמים של נמרוד הראל
צילום: אריק רוזנטל